Title: ประกาศกระทรวงมหาดไทย เรื่อง ขยายกำหนดเวลาการขอมีบัตร มีบัตรใหม่ หรือเปลี่ยนบัตรสำหรับผู้ประสบภัยธรรมชาติ ในพื้นที่ 2 จังหวัดภาคเหนือ เมื่อวันที่ 19 สิงหาคม พ.ศ. 2549

ประกาศกระทรวงมหาดไทย

ประกาศกระทรวงมหาดไทย
เรื่อง
ขยายกำหนดเวลาการขอมีบัตร มีบัตรใหม่ หรือเปลี่ยนบัตรสำหรับผู้ประสบภัยธรรมชาติ
ในพื้นที่ ๒
จังหวัดภาคเหนือ เมื่อวันที่ ๑๙ สิงหาคม พ.ศ. ๒๕๔๙[๑]

ตามที่คณะรัฐมนตรีได้มีมติอนุมัติเมื่อวันที่
๒๘ พฤศจิกายน พ.ศ. ๒๕๔๙ ให้ขยายกำหนดเวลาการขอมีบัตร
มีบัตรใหม่หรือเปลี่ยนบัตรสำหรับผู้ประสบภัยธรรมชาติ ในพื้นที่ ๒ จังหวัดภาคเหนือ
ได้แก่ จังหวัดเชียงราย และจังหวัดน่าน เมื่อวันที่ ๑๙ สิงหาคม พ.ศ. ๒๕๔๙ นั้น
อาศัยอำนาจตามความในมาตรา ๖ เบญจ แห่งพระราชบัญญัติบัตรประจำตัวประชาชน พ.ศ. ๒๕๒๖
ซึ่งแก้ไขเพิ่มเติมโดยพระราชบัญญัติบัตรประจำตัวประชาชน (ฉบับที่ ๒) พ.ศ. ๒๕๔๒ รัฐมนตรีว่าการกระทรวงมหาดไทย
จึงออกประกาศไว้ ดังนี้

ให้ขยายกำหนดเวลาการขอมีบัตร
มีบัตรใหม่ หรือเปลี่ยนบัตรแก่ผู้ซึ่งมีชื่ออยู่ในทะเบียนบ้าน
ในท้องที่ประสบภัยธรรมชาติที่เกิดขึ้นเมื่อวันที่ ๑๙ สิงหาคม พ.ศ. ๒๕๔๙
จากภายในหกสิบวันนับแต่วันที่ต้องมีบัตร มีบัตรใหม่ หรือเปลี่ยนบัตร
เป็นภายในวันที่ ๑๖ ธันวาคม พ.ศ. ๒๕๔๙ และให้ยกเว้นค่าธรรมเนียมการออกบัตรใหม่
หรือเปลี่ยนบัตร กรณีบัตรหาย หรือถูกทำลาย หรือบัตรชำรุดในสาระสำคัญ
สำหรับผู้ถือบัตรที่มีชื่ออยู่ในทะเบียนบ้านในท้องที่ ดังต่อไปนี้
๑.
อำเภอเชียงแสน อำเภอแม่สาย และกิ่งอำเภอดอยหลวง อำเภอแม่จัน จังหวัดเชียงราย
๒.
อำเภอเฉลิมพระเกียรติ อำเภอเชียงกลาง อำเภอท่าวังผา อำเภอทุ่งช้าง อำเภอบ่อเกลือ
อำเภอบ้านหลวง อำเภอปัว อำเภอเมืองน่าน อำเภอเวียงสา อำเภอสองแคว และกิ่งอำเภอภูเพียง
อำเภอเมืองน่าน จังหวัดน่าน

ประกาศ ณ วันที่ ๒๑
ธันวาคม พ.ศ. ๒๕๔๙
อารีย์  วงศ์อารยะ
รัฐมนตรีว่าการกระทรวงมหาดไทย

โสรศ/ผู้จัดทำ
๑๙ มกราคม ๒๕๕๐
ปฐมพร/ปรับปรุง
๑๙ กุมภาพันธ์ ๒๕๕๐

พิมลกร/ปรับปรุง
๔ มีนาคม ๒๕๕๗

[๑] ราชกิจจานุเบกษา
เล่ม ๑๒๔/ตอนพิเศษ ๒ ง/หน้า ๑๔/๘ มกราคม ๒๕๕๐